Hezigarri dirulaguntza | SVNPD\nGUNE OSPITALARIO EDO IKERGUNERAKO EGONALDI HEZIGARRIARENTZAKO URTEROKO DIRU-LAGUNTZARAKO DEIALDIA\nPatologia Digestiboaren Euskal-Nafarro Elkarteak 1500 €-ko diru-laguntza eskaintzen du urtero gune ospitalario edo ikergune batean egonaldi bat egiteko, nazio edo nazioarteko ospea duten zentruetan ikasketa sustatzeko asmoarekin.\nDiru-laguntza hurrengoek eskatu ahal izango dute:\nEspezialitatean 5 urte edo gutxiagoko antzinatasuna duten gastroenterologoek.\nEzinbestekoa da SVNPD-ren kide izatea eta kuoten ordainketa egunean edukitzea.\nEgonaldia urte hontako Azaro-tik hurrengo urteko Azaro-ra izango da (2022 Azaroa – 2023 Azaroa).\nEz dira kontuan edukiko eskaera onartu eta gero egiten diren zentru edo daten aldaketarik.\nAurkeztu beharreko txostenak:\nEskatutako egonaldiaren helburua, laburtuta: gehienez 100 hitzekin.\nCurrículum vitae laburra.\nEskalearen zerbitzu-buruaren gutun bat egonaldiaren garrantzia deskribatuz eta baimena emanez (gunearen izena eta egonaldiaren datarekin) eta hautagaiak espezialitatean 5 urte edo gutxiago daramatzala ziurtatuz.\nEskalea jasoko duen gunearen zerbitzu-buruaren gutun bat bere onarpena egiaztatuz (data aipatuz).\nAurreko puntu guztiak ez betetzeak edo txostenak gaizki betetzeak eskaeraren errefus automatikoa dakar.\nEgoki betetako eskaera SVNPD-aren Idazkaritza teknikora bidali beharko da, Congresos XXI – info@congresosxxi.com. Epe-muga eskaerak bidaltzeko: 2022ko urriaren 7.\nKontuan edukiko dira hurrengoak: Eskaera lehen aldiz aurkeztea, egonaldia eskaeraren epearen azken urtean aurkeztea, txandaketa atzerrian, kurrikulum-a, proiektuaren laburpena eta egonaldia egingo de Zentruaren ospea.\nZUZENDARITZA BATZORDEAREN ERABAKIA APELAEZINA DA.\nIrabazlearen berri urte bereko SVNPD-aren bileran emango da.\nDiru-laguntza onartu eta gero diru-kopuru osoaren transferentzia egingo da (1.500 €).\nBukatzen denetik hilabete bat pasa baino lehenago egonaldiaren zentruaren unitatearen buruak edo bere zerbitzu buruak egonaldiaren zihurtagiri eta egindako lanarekin txosten bat bidali beharko du. Arau honen haustea diru-laguntzaren itzultzea eta bekatuaren irakaskuntza unitatearen buruari jakinaraztea dakar.\nDiru-laguntza ukatzeko beste kausa batzuk:\nDiru-laguntzaren erabilera zehaztutako epearen kanpo (aurretik jakinarazi eta justifikatu izan ezik).\nBidalitako txostenetan faltsukeria somatuz gero.\nDiru-laguntza eman gabe gelditu daiteke zuzendaritza batzordearen iritziz proiektu edo lortu nahi diren helburuaren maila aski ez badira.


Ezin ahaztu Bikilaz | Kirola | Berria\nZenbat aldiz entzun ote nuen nire amonetako bat Abebe Bikilaren izena aipatzen, nik nor zen ere jakin gabe. Kontu asko kontatzen zizkidan hark, baina Bikilaren istorioa entzuteke geratu zitzaidan, antza.\nAbiatu da atletismoa Tokion, diziplina izarra, eta onartu beharra daukat txundituta jarraitu ohi ditudala beti froga gehienak. Usain Boltek pasa den hamarkadan egindakoak oraindik gogoan izanik, pantailaren beste aldetik aho bete hortz begiratzen niola oroitzen dut. «Benetan ari al da?», pentsatzen nuen helmugara irribarretsu eta atzera begiratuz iristen ikusten nuen bakoitzean. Nekatu zenik ere ez zirudien, eta frogak hasi aurretik eta ondoren egiten zuen show horrek ere grazia egiten zidan, ezin ukatu. Ahaztezina, Bolt.\nIzugarrikeriek naramate, bada, gaurkoan nire amonak aipatzen zuen Bikilaz oroitzera: Etiopiako maratoilari historikoa izan zen bera, hain zuzen ere, Olinpiar Jokoetan urrezko domina bat irabazi zuen lehenengo afrikarra. Erroman egin zuen, 1960an, eta lau urte beranduago, Tokion bertan, bigarren urrea eskuratu zuen. Artzaina izateko asmoa zuen alfabetatu gabeko gazte bat izatetik korrikan bere pasioa aurkitzera igaro zen eta sekulako lanaren ostean, selekzioan onartu zuten. Bitxiena da, ordea, hasiera batean Erromara joateko taldetik kanpo geratu zela, eta azkeneko unean deitu zutela, taldekide baten lesioagatik.\nBikilak maratoia irabazi zuen han, errekorra ezarri eta ez hori bakarrik, Afrikarren eredu ere bilakatu zen. Eta hori guztia, adi, oinutsik egin baitzuen. Bai, dirudienez, froga hasi baino minutu batzuk lehenago kirol oinetakoak kendu zituen deseroso sentitzen zelako eta, noski, mundu guztia harri eta zur geratu zen. Zer esanik ez urrezko domina zintzilikatu zuenean. Beraz, orain bai, orain ulertzen dut: dirudienez, nire amonak Bikila nik Bolt oroituko dudan bezala oroitzen zuen.


Iritsi dira Gabonak eta ilusioz beteriko egunak - Antzuola - Goiena.eus\nIritsi dira Gabonak eta ilusioz beteriko egunak\nMaider Arregi 2016-12-23 08:00\nArgazkia: Iker Aizkorbe\nBihar, abenduak 24, Olentzero eta Mari Domingi jaitsiko dira San Josetik herrira. Baina, urtarrilaren 2ra arte makina bat ekintzaz gozatzeko aukera izango da Antzuolan. Festa, kirola, musika eta emanaldiak izango dira egunotan.\nHeldu dira Gabonak eta badatoz Olentzero eta Mari Domingi San Josetik behera. Herriko haur, gazte eta helduen ilusioak betetzeko asmoz, bihar etorriko dira. Antzuolarrek San Josepen egingo diete arratsaldean harrera. Baina, ongi-etorri festaren aurretik, goizeko hamaiketan eskolako umeen eta gurasoen eskutik kalejira egingo dute. Errekalde auzotik irtengo dira kantuan –euria eginez gero, eskolako patioan–.\n18:30ean helduko dira Olentzero eta Mari Domingi San Josetik herrira. Musikak eta herritarrek harrera egingo diete. Kalejiran, Herriko Plazara abiatuko dira ekitaldi nagusiari hasiera emateko. Bertan, txikitxoek Olentzero agurtu eta azken uneko eskaeraren bat egiteko aukera ere izango dute.\nMozorrotuta, kuadrillan, bikoteka, familian, bakarka... abenduaren 26an, San Esteban krosa egingo da. 17:30ean 5 eta 8 urte artekoak irtengo dira; 17:45ean, benjamin, alebin, infantilak. 18:00etan kadeteak eta hortik gorakoak. Eta kirolarekin jarraituz, abenduaren 26tik 30era, Debagoieneko Pilotako Gabon Kopa jokatuko da, goizez pilotalekuan. Antzuolako eta eskualdeko gainerako herrietako pilotariak jokatzen ikusteko aukera izango da.\nIaz ere jokatu zuten areto futbol txapelketa eta Redtube Boys taldea izan zen garailea. Josu Zubikaraik jaso zuen goleatzaile onenaren saria (15 gol). Giro ezin hobean, 100 jokalari inguruk hartu zuen parte. Aurtengoa abenduaren 28an eta 29an jokatuko da, arratsaldez, pilotalekuan. Emakumez eta gizonezkoz osatuta, bederatzi taldek parte hartuko dute.\nAurten ere herriko haurrek haur parkeaz gozatzeko aukera izango dute abenduaren 30ean, eskolako patioan. Honako ordutegia izango du puzgarri eta jolasekin osatutako parkeak: 11:00-13:30 eta 16:30-19:00. Egun berean, 18:30ean, Garikoitz Mendizabal txistulariak eta Aitor Furundarena akordeoi joleak Bi poliedro musika saioa eskainiko dute Torresoroan.\nUrte berria hasteko\nEta antzuolarrek ohiturari eutsiz, urte berriari ongi-etorria Arrolan egingo diote. Bertaratzen direnendako salda eta txistorra egongo da. Urtarrilaren 2an, umeendako ikuskizuna: Patata tropikala taldearen Ezer ez da dirudiena. Torresoroan, 18:00etan.


Ergoienara bueltan etorriak - Sakana - Guaixe.eus\nErgoienara bueltan etorriak\nGuaixe 2020-08-25 13:23\nHaizea Lizarraga, Gotzon Auzmendi eta Iosune Ameztoi.\nAskok daukate “herria”. Familiaren sorlekuarekin harremana mantentzen duten pertsonak dira, aldian behin “herrira” bueltatzen direnak. Eta halako asko direnean “herriari” bizitasuna ematen diote, jendarteko harremanak handitzen baitira sasoi horietan. Udan, esaterako.\nErgoienan dute “herria” gure hiru elkarrizketatuek. Gotzon Auzmendi Garmendia Ataunen jaio zen eta Ordiziara ezkondu zen. “Orain egunen %50 Ordizian ematen dut eta bestea %50 Unanun”. Auzmendiren emaztearen jaioterria da Unanu eta “hortik hasi zen herriarekin lotura”. Anatxorena etxekoak dira. Eraikina berritua dute gainera. Iosune Ameztoi Etxarriren gurasoak lizarratarrak ziren. “Ni hiru urte eta erdira arte Lizarragan bizi izan nintzen”. Gaur egun, Bilbon bizi da Ameztoi. Ama eta ahizparekin etorri da uda pasatzera. Donostiako lehengusua ere etxean da. Ume txikiak dituen lehengusua aurki etorriko da. Kalekoa da haien etxearen izena. Hiruetan gazteetan da\nHaizea Lizarraga Arellano. Antsoain eta Dorrao artean ibiltzen da. “Aitona-amonak dorrobarrak ziren. Osabak eta aitak herrira joaten jarraitu dute. Etxe bat egin genuen. Asteburuetan, udan eta neguan etortzen gara”. Etxeondo izena du haien etxeak. Eta beraiek ez daudenean, landa-etxe bihurtzen dute.\nLizarragak azaldu duenez, udaz aparte asteburuetan ere joaten da Dorraora. “Orain hainbeste ez, ikastolaz kanpo kirola egiten baitut, eta denbora behar da horretarako. Baina, txikitan, astebururo etortzen ginen”. Antsoaindik ordu erdi eskasera egonda, Dorraora etortzeko batere alferkeriarik ez du izaten. Auzmendik azaldu duenez, “gu jubilatuta gaude. Ostegunetik astelehenera Unanura etortzen gara. Eta astelehenetik ostegun arte Ordizian egoten gara. Han ere badugu familia, eta partekatu behar dugu. Gainera, gertu dugu Unanu; Ordiziatik hona segituan sartzen gara. Aste bukaeretan hona etortzeak ez digu inongo alferkeriarik sortzen. Egokitutako etxea dugu, eta gustura etortzen gara”. Ameztoik uda guztia ematen du Lizarragan. “Bakarrik udan etortzen gara. Asteburuetan-eta, ez. Etxe zaharra dugu. Ez dugu berogailurik. Gu neguan etortzeko ez dago prestatuta. Horregatik, beti udan etortzen gara, urtero”.\nOporrak Ergoienan pasatzearen zergatiaz galdetuta, Ameztoiren oporretarako hautua Lizarraga da, “guretako oso berezia delako. Haurtzaroa pasa dugu hemen. Gaztaroa. Gazte ginela Lakuntzako, Dorraoko, Arbizuko festetara joaten ginen. Barreak. Goizaldeko ordu biak edo hirurak arteko elkarrizketak. Hemen dago gure arima”. Gaineratu duenez, “hemen dena dugu: lehengusuak etortzen direla, kantatzen aritzen garela… Hain dugu maite munduko beste inon ez ginetekeen hain gustura egonen. Familia da. Goxotasuna da. Urtero etortzen gara, etxea hemen dugulako. Asko maite dugu etxea, giroa, dena”. Eta gaineratu du: “nire semeak handitu dira. Etorri izan dira, eta plazan gozatu izan dute. Gure bihotza hemen dago”.\nAuzmendik “lasaitasuna” nabarmendu du. Bere koinataren familiarekin bizi da Unanun. “Eta gero lagunarte on bat egina dut eta primeran egoten gara hemen. Ez gara asko. Baina garenok egunero elkartzen gara elkartean. Gure tertuliatxoak eta afariren bat edo beste ere tokatzen da. Gustura etortzen gara”.\nLizarragari “Dorraok espazioa ematen” dio, “Iruñeaz pitte bat ahazteko. Mendia. Dorraoko kuadrilla ez da egunero ikusten ditudan pertsonak. Bi kuadrilla izatea oso ongi dago. Niri asko gustatzen zait pertsona batzuk ezagutzea, eta oso gustura”. Alde praktikoari ere begiratu dio: “etxe bat dugu, eta joateko toki erraza da”.\nHerriak zer ematen dien galdetuta, Lizarragak Ameztoiri “lasaitasuna, familia, babesa” ematen dizkio. “Mundua gerran egon daiteke, baina hemen dena familia denez… Lehengusua etortzen da eta laguntzen digu. Etortzen da… Niretako babesa da. Gustura egotea. Etxera bueltatzea”. Eta nabarmendu “paisaia miresgarria” dela. Lizarragak ziurtatu duenez, “Dorraon beti oso ongi pasatzen dugu”. Auzmendik aitortu duenez, “mendiak betetzen nau gehien. Hemen daukagun mendi honek berealdiko xarma dauka orain. Atletismoan ibili naiz eta oraindik ere pixka bat ibiltzen naiz. Eta hemen berealdiko soltura daukat kirol hori egiteko”.\nHala ere, udaren eta neguaren arteko alderaketa egin nahi izan du: “negu partean tristeagoa izaten da, eguraldiagatik eta jende gutxiago egoten delako. Baina udaberri-uda aldera jende gehiago arrimatzen da”. Lizarragak jakinarazi duenez, gazteek badute non bildu Dorraon: “Itur aldea elkartearen azpian gaztetxe moduko bat egin ziguten, eta neguan, eta hotz handia egiten duen momentuetan hara joaten gara”. Etorkizunean, elkarteko bazkide eginen dira.\nOporretako gogoko uneak ere aipatu ditu Ameztoik: “lehengusuak etorri eta denak elkartzen garen gauak. Garai bateko kontuak kontatzen hasten gara. Holako eta halako. Barreak. Akaso, kantuan hasten gara. Eta goizaldeko ordu bata edo ordu biak arte egoten gara, gustura. Bazkal garaian ere, denak elkartuta”.\nGaineratu duenez, paseoak ere egiten dituzte urtean barna elkar ikusten ez duten lehengusuek. “Bide bat hartzen dugu eta han gure konfidentzien larrea dugu. Han eserita, urtekoak kontatzen dizkiogu elkarri. Hura gure txokoa da”. Lizarragako beste lehengusu batzuekin Izar Ondora afaltzera joaten dira. “Patxadarako uneak ere baditugu. Atzean dugun baratzenan aurten arbolak eta loreak landatu ditugu. Han hartzen dugu eguzkia. Telebista pixka bat ikusi. Gero ganbarara joan. Eraikin zaharra denez, urtero txukundu beharra dago. Egunak berehalakoak pasatzen zaizkigu”. Auzmendiren eguneroko lana okinaren zain egotea da. 09:00ak aldera iristen da Unanura, eta horretan harrapatu genuen.\nLizarragak esan duenez, “udan, bero egiten duen egunetan, Leziza errekara joaten gara. Han, egia esan, oso gustura egoten gara. Urtea behin, Gaztelura igotzen gara. Eliza bat dago, eta kuadrilla guztiak kanpaldi gaua egiten dugu. Han ere oso gustura”. Azken hori ez dute eginen, COVID-19 gaixotasunaren kutsatzeak saihesteko.\nAuzmendik argitu duenez, “gu hemen harrapatu gaitu eta hemen egon gara, hiru hilabete Ordiziara joan gabe. Eta primeran. Hemen askatasun handia daukagu. Eta jendea orain ari da konturatzen herri txikiek bere gauza ona badutela”. Bilbon izan zen Ameztoi eta pandemiak eragindako itxialdia Antsoainen harrapatu zuen Lizarraga. “Nigatik Dorraon pasako nuen itxialdia. Gainera, etxea handiagoa da. Baina ez dugu Wifi onik eta ikastola on-line jarraitu behar izan dugu. Bestela, Dorraon”.\nBestelako gaitza ikusten dio Auzmendik herriari “Unanu geldirik dago. Herri txiki hauei ez die interesik ematen goiko jende horrek, eta herriak daude pixka bat ahaztuta”. Eta mendizaleen asteburuetako etorreraren ondorio bat jarri du adibide gisa: “hona etortzen diren ibilgailu guztiendako ez dago tokirik, eta horri bueltak ematen ari dira: aparkaleku bat non egin, edo nola. Hori da kontzejuak orain duen arazorik handiena. Ekonomikoa da arazo handiena, eta goitik ez dago laguntza handirik”.\nBeleixe Irratia 2020 abu 05 Unanu\nGotzon Auzmendi Garmendia ataundarra sortzez, Ordiziara ezkonduta. Unanuar baten bikotekidea da. Unanu eta Ordizia arteko egonaldiak nola antolatze...\nGuaixe 2020 abu 10 Dorrao\nHaizea Lizarraga Arellano Antsoainen bizi da, baina aita dorrobarra du eta asteburutan, udan eta neguan Dorraon izaten da. Herrira zergatik jotzen ...


Bermeoko Udalak martxan jarritako bonuen kanpainak 319.221,27 euroko inpaktu ekonomikoa izan du\n-Udalak 51.200 euro inbertitu ditu kanpainan, 7.000 bonutan banatuta, eta guztiak saldu dira\n-Herritarrek, batez ere, etxetresna elektronikoetan, modan eta dekorazioan erabili dituzte bonu hauek\n-Guztira, herriko 106 establezimenduk parte hartu dute\nBermeon, 2021eko otsailaren 17an.- Bermeoko Udalak maiatzean abiarazi zuen ‘Nik, BermeON’ egitasmoaren barruan garatu da bonuen kanpaina. Izan ere, ekimen honek 6 hilabeteko iraupena izan du, ekainetik abendura, hain zuzen ere. Bada, Udalak kanpaina honen balorazioa burutu du. Guztira, Udalak 51.200 euro inbertitu zituen, 7.000 bonutan banatuta eta, guztiak saldu ostean, kanpainak 319.221,27 euroko inpaktu ekonomikoa izan du herrian. Bermeoko 106 establezimenduk parte hartu dute guztira.\n“Oso pozik gaude emaitza hauekin. Kanpaina honen helburua zen herriko merkatari, ostalari eta turismo enpresak laguntzea, herritarrek euren erosketak egiteko erraztasun gehiago izatea eta herrian kontsumoa sustatzea. Bada, datuak ikusita uste dugu helburua lortu dugula”, azaldu du Bermeoko alkate Aritz Abaroak.\n“Oso urte zaila izan da atzean utzi duguna. Herritarrek oso gaizki pasatu dute eta, datozen urterako aurreikuspen ekonomikoak ez dira onak. Honegatik da oso garrantzitsua horrelako egitasmoak martxan jartzea eta, batez ere, herritarren erantzuna ona izatea. Hau da, funtzionatu behar dute eta, gure ustez, bonuen kanpainak oso ondo funtzionatu du”, gehitu du.\nEsan bezala, Bermeoko ekonomia berraktibatzea helburu duen ‘Nik, BermeON’ ekimenaren barruan garatu den egitasmoetako bat izan da bonuen kanpaina. Guztira, 7.000 bonu jarri ziren martxan, 4 euroko (6 euro gastatzeko), 10 euroko (15 euro gastatzeko) eta 20 euroko (30 euro gastatzeko) bonutan banatuta. Bada, den denak saldu dira. Batez ere, herritarrek etxetresna elektronikoetan, modan eta dekorazioan erabili dituzte bonu hauek.\nBermeoko Udalak arratoien populazioa kontrolatzeko sistema berria instalatu du herriko estolderian\nBermeoko Udalak herriko hainbat zerbitzu irekiko ditu aste honetan zehar\nBermeoko Udaltzaingoak 21 pertsona salatu ditu asteburu honetan lokaletan egoteagatik edo botiloia egiteagatik\nBermeoko Udalak azken urtean egin dituen garbiketa hobekuntzen balorazio “positiboa” egiten du\nBermeoko Udalak herritarren kontzientziazioa lantzeko bideoa prestatu du herriko hainbat eragilerekin elkarlanean\nBermeoko Udal Liburutegiak itzulketen eta maileguen zerbitzuak martxan jarriko ditu astelehenetik aurrera\nBermeoko Udalak 2021eko aratusteei begira ekimen berezia prestatu du\nUdalak Bermeoko Haurreskolako lanak bukatu ditu\nBermeoko Udaltzaingoak 14 salaketa jarri ditu alarma gorria egoera dela eta herriko sarrera eta irteerak kontrolatzen hasi zenetik


Berrikuntza metodologia irekia berria Orbearekin Conexiones improbables\nOrbea, bizikletak fabrikatu eta nazioartean saltzen dituen enpresa.\nBizikleta-gama berri baten erosketa-prozesua hobetzea.\nCoCreable, gizarte-, ingurumen- eta negozio-erronkei aurre egiteko tresna gisa elkar-sortzea bultzatzen duen kolektiboa.\nAll Use Creative Experience. Elkar-sortzeko metodologiak eta elkarlaneko prototipatua.\nEzagutu, sortu, eraiki eta partekatu\nOrbean, bizikletak fabrikatu eta nazioartean saltzen dituen enpresa, Co-creable kolektiboak elkar-sortzeko metodologiak aplikatu zizkion helburu zehatz bati: All Use bizikleta baten erosketa-prozesuko laguntza hobetzea.\nSaioetan banatzaileek, erabiltzaileek eta Orbeako sail ezberdinetako langileek hartu zuten parte, eta bi lan-lerro nagusi zehaztu ziren: alde batetik, bizikleta garraiobide osasungarri eta atsegin gisa bir-definitzea, segurtasuna, pertsonalizazioa edota jasangarritasuna bezalako eskaerak kontutan hartuz, eta bestetik, erosketaren inguruan hausnarketa egitea, inguruak eta bizikletarekin lotutako esperientziek duten garrantzia nabarmenduz. Saioetako bat, osorik, prototipo edo mockup bat egitera dedikatu zen, hau da, bizikleta modelo idealaren maketa egitera, benetako tamainakoa.\nErabiltzaile eta banatzaileekin egindako saioetan, Orbeak bere komunikatearekin elkarrizketari ekin zion, etorkizunera begira publikoen dibertsifikazio-estrategia bezala uler daitekeena.\nProzesuaren eragina enpresa barruan ere antzeman zen, enpresa barruko komunikazioaren kalitateak hobera egin zuen-eta.\nKanpoko agenteek bestelako ikuspuntu bat ekarri zuten, beste begirada batzuk sorraraziz.\nAll Use Creative Experience deritzonak, 80 orrialdetik gorako dokumentua sortu zuen, bizikletan eta erakundeko beste alor batzuetan aplikatu daitezkeen ideiak biltzen zituena.\nEmaitza ezagutza-kapitala da, jarduerarekin estuki lotuta dagoen ezagutza, eta produktu edo zerbitzu berriak, komunikazio-estrategiak… sortzera bideratu daitekeena. Sarri, horrelako prozesu sortzaileen emaitza, ez da berehala antzematen, emozioen edo pertsonen arteko eremuan kokatzen delako, erakundearen kulturarenean.\nAll Use gamarentzako estrategia zehatzak garatzetik haratago, prozesu hori garrantzitsua da jardute eta metodologia horiek erakundearen egunerokotasunean txertatzeko aukera ematen duelako. Lan egiteko modu horizontalagoak eta elkarlanekoagoak eskaintzen dizkio erakundeari, barrurantz zein kanporantz, eta horixe da, hain zuzen ere, dakarren berrikuntza.


L'Habit - Wikipedia, entziklopedia askea.\n48° 52′ 26″ N, 1° 21′ 45″ E / 48.8739°N,1.3625°E / 48.8739; 1.3625Koordenatuak: 48° 52′ 26″ N, 1° 21′ 45″ E / 48.8739°N,1.3625°E / 48.8739; 1.3625\nBois-le-Roi, Champigny-la-Futelaye, Croth eta Mouettes\n506 (2018ko urtarrilaren 1a)\n247 (%48.8) 259 (%51.2)\nL'Habit Frantziako udalerria da, Eure departamenduan dagoena, Normandia eskualdean. 2013an 532 biztanle zituen.\n2007an L'Habit udalerrian erroldatutako biztanleak 494 ziren. Familiak 176 ziren, horien artean 28 pertsona bakarrekoak ziren (16 bakarrik bizi ziren gizonak eta 12 bakarrik bizi ziren emakumeak), 60 seme-alabarik gabeko familiak ziren, 84 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 226 etxebizitza zeuden, 184 familiaren etxebizitza nagusia ziren, 37 bigarren erresidentzia ziren eta 5 hutsik zeuden. Etxebizitza guzti hauek 222etxeak ziren. 184 etxebizitza nagusietatik 165 bere jabearen bizilekua ziren, 16 alokairuan okupaturik zeuden eta 3 doan lagata zeuden; 3 etxek gela bat zuten, 4 etxek bi zituzten, 26 etxek hiru zituzten, 53 etxek lau zituzten eta 98 etxek bost zituzten. 184 etxek euren parking plaza propioa zuten azpian. 65 etxetan ibilgailu bat zegoen eta 112 etxetan bat baino gehiago zituzten.\nL'Habit udalerriko biztanleria-piramidea 2009an .\n2007an lan egiteko adina zuten pertsonak 337 ziren, horien artean 249 aktiboak ziren eta 88 inaktiboak ziren. 249 pertsona aktiboetatik 227 lanean zeuden (129 gizon eta 98 emakume) eta 22 langabezian zeuden (11 gizon eta 11 emakume). 88 pertsona inaktiboetatik 37 erretiraturik zeuden, 15 ikasten zeuden eta 36 "bestelako inaktibo" gisa sailkaturik zeuden.\n2009an L'Habit udalerrian 195 unitate fiskal zeuden, 516 pertsonek osaturik. Pertsona bakoitzeko diru-sarrera fiskalaren mediana urteko 21.840 euro zen. \n2007an zeuden 11 komertzioetatik, 2 bestelako produktu industrialen fabrikazioko enpresak ziren, 2 eraikuntza enpresak ziren, 2 ibilgailuen saltze eta konpontze enpresak ziren, 2 finantziazio enpresak ziren eta 3 zerbitzu enpresak ziren.\nBois-le-Roi (1,4 km)\nMouettes (2,5 km)\nCroth (3,4 km)\nChampigny-la-Futelaye (4,1 km)\nSaussay (4,1 km)\nMousseaux-Neuville (4,2 km)\nLa Couture-Boussey (4,5 km)\nSaint-Laurent-des-Bois (4,5 km)\nÉzy-sur-Eure (4,5 km)\nSorel-Moussel (5,3 km)\nMarcilly-sur-Eure (5,4 km)\nAnet (6,0 km)\nBNF: 15253546n (data)\nOrriaren azken aldaketa: 28 otsaila 2021, 13:40.


Aurkeztu dituzte 'Oreina' filmaren lehen irudiakEuskal pantailaren gunea\nTxintxua Films ekoiztetxeak ‘Oreina’ filmaren lehen irudiak aurkeztu ditu Berlingo Nazioarteko Zinemaldiko azokan. Hainbat lan-saio egin dituzte nazioarteko salmenta eta banaketa-eragileekin, eta filma oraindik post-produkzio fasean badago ere, heldu da lehen fotogramak aurkezteko unea.\nKoldo Almandoz zinegileak errodatutako fikziozko lehen film luzea da. Aurretik Sîpo Phantasma dokumental esperimentala eta beste hainbat film labur egin izanagatik dugu ezaguna. Munduarekiko duen ikuspuntu pertsonala eskaini nahi izan du OREINA filmaren sorrerarekin.\nSei astetan errodatu zuten lana aurreko udazkenean. Besteak beste, Gipuzkoako Usurbil, Aginaga, Orio, Zubieta, Donostia eta Oiartzun, eta Nafarroako Elkano herrixketako paisaiak izango dira ikusgai.\nZuzendariak aurreratutakoaren arabera, periferiari buruzkoa da filma,”Hiriek, industriaguneak, landa eremua eta natura basatiak bat egiten duten lekuak” eta “nonbait bizi eta beste norabait doazen jendeak” erretratatzen dituena.\nGaur abiatuko dute Caostica XVI. jaialdia\n‘Mayhem’ filmak jaso du FANT jaialdiko sari nagusia\nErrodatzen Filmak euskaraz Industria Motzean\nKoldo Almandoz Oreina Txintxua Films\nZabalik da Kimuak 2018 deialdia